OBH 5842/1996.
Az állampolgári jogok országgyűlési biztosa általános helyettesének jelentése
Ügyintéző: Tasnádiné dr. Bácsi Zsuzsanna

Az eljárás megindulása :

Panaszos kifogásolta a TIGÁZ eljárását, vitatva, hogy a gázmerő óra megrongálásával szabálytalanul vételezett gázt, és ezért alaptalannak tartotta TIGÁZ 33.583 Ft  kár megfizetésére szóló felszólítását

Vizsgálatot az a jogbiztonsághoz való jog érintettsége és a panaszjog sérelmének gyanúja miatt indítottam.

A megállapított tényállás:

Panaszos lakásának gázóráját a TIGÁZ  1996. április 24-én ellenőrizte. A gázóra alsó plombája sértetlen volt, de a felső forrasztás el volt válva.  A TIGÁZ új gázórát szerelt fel. A gázóra fel- leszerelési, és kiszállási díjaként 2644 Ft-t, új gázóra áraként 11.370 Ft-t fizettetett panaszossal. A felvett jegyzőkönyv megállapításai alapján a TIGÁZ, - még a gázóra vizsgálata előtt - 1996. május 10-én megállapította a szabálytalan gázfogyasztást. és ezért 33.583 Ft kártérítést kért panaszostól. A panaszost reklamáló levelére értesítette, hogy a gázóra ellenőrző vizsgálatát 1996. június 5-én végzik. Az 1996  június 5-én felvett vizsgálati jegyzőkönyv szerint a gázórában levő meghajtó fogaskerék le volt törve, külső beavatkozás történt. 

Kapcsolódó jogszabály:

1994. évi XLI. törvény a gázszolgáltatásról /továbbiakban Gszt./
egységes szerkezetben a végrehajtásáról szóló 3/1995. (I. 20.) Korm. rendelettel

7.§ (2) A Hivatal a gázszolgáltatás és értékesítés keretében
....c) kivizsgálja a fogyasztói panaszokat,

Gszt. 25. § (1) A szolgáltatott és felhasznált gáz mennyiségének és teljesítményének méréséről a fogyasztóknál – az átalánydíjas fogyasztók kivételével – a gázszolgáltató gázmérővel vagy mérési rendszerrel gondoskodik. A fogyasztás díját a fogyasztásmérő adatai alapján kell megállapítani és elszámolni.

25. § (2) A lakossági fogyasztó gázmérőjének felszerelése, karbantartása és időszakos újrahitelesítése a gázszolgáltató feladata. A gázmérő a gázszolgáltató tulajdona (1997 IV.5-ig  hatályos szöveg)

25.§... (5) A fogyasztó a gázszolgáltatótól, gázértékesítőtől a mérőeszköz és az ahhoz kapcsolódó berendezés mérésügyi felülvizsgálatát kérheti. A felülvizsgálat idejére – más megállapodás hiányában – a gázmérő tulajdonosa köteles a gáz méréséről gondoskodni. Ha a mérőeszköz felülvizsgálata indokolatlan volt, akkor az ezzel kapcsolatos összes felmerült költséget a fogyasztó köteles megtéríteni. Jogos kifogás esetén a szolgáltató köteles a fogyasztói elszámolást megfelelően módosítani.

26.§ (2) A fogyasztó közüzemi szerződésszegésének minősül, ha
...c) a szolgáltatott gázt a gázmérő működésének bármilyen módon való befolyásolásával vételezi, a gázmérő leolvasását, illetve a hibás gázmérő kicserélését – az értesítésben meghatározott, illetve egyeztetett időpontban – nem teszi lehetővé,
d) a gázszolgáltatás díját késedelmesen, nem a szerződésben meghatározott időben fizeti meg,
e) a gázszolgáltatás díját nem fizeti
.. (5) A gáz szabálytalan vételezése esetén
a) a vételező a gázért felemelt díjat köteles fizetni,
b) a szolgáltató a szabálytalan vételezőt a gázszolgáltatásból kikapcsolhatja.
(6) A szerződésszegés megszüntetése után a szolgáltatást folytatni kell.

1. melléklet a 3/1995. (I. 20.) Korm. rendelethez
Gázszolgáltatási Közüzemi Szabályzat
12. § (1) A fogyasztó kérésére a szolgáltató köteles a gázmérőt megvizsgálni.
(2) Ha a fogyasztó kérelmére megvizsgált gázmérő a mérésügyi előírásban meghatározott, ennek hiányában ± 2%-ot meg nem haladó mérési hibával működik, a vizsgálat költségei a fogyasztóra átháríthatók. A megengedett mérési eltérést meghaladó mérési hiba esetén az elszámolást a vizsgálat eredményének megfelelően módosítani kell.
(3) A fogyasztó jogosult – a gázszolgáltatóval egyeztetett módon – ellenőrző mérőeszközt alkalmazni. Eltérő mérési eredmény esetén a fogyasztás elszámolásánál a Gszt. 25. §-ának (5) bekezdésében szabályozott mérésügyi felülvizsgálat befejezéséig a gázszolgáltató hitelesített mérőeszközeinek mérési adatai irányadók.

14. § (1) Ha a háztartási fogyasztónál felszerelt gázmérő a fogyasztást nem vagy rosszul jelzi.
... (4) Ha a fogyasztó a mérést befolyásoló, szabálytalan módon vételezte a gázt, a fogyasztás mennyiségét az adott időszak naptári óraszámának és a beépített gázfogyasztó készülékek névleges gázteljesítményének (m3/h) szorzatával kell elszámolni.

Az érintett alkotmányos jogok

A Magyar Köztársaság Alkotmányának 2. § (1) bekezdése: " A Magyar Köztársaság független, demokratikus jogállam."
A Magyar Köztársaság Alkotmányának 64. §-a: "A Magyar Köztársaságban mindenkinek joga van arra, hogy egyedül vagy másokkal együttesen írásban kérelmet vagy panaszt terjesszen az illetékes állami szerv elé."

A vizsgálat megállapításai:

A Gszt idézett rendelkezése értelmében a Magyar Energia Hivatalt jogosult kivizsgálni a gázszolgáltatók elleni fogyasztói panaszokat, így az ügyben vizsgálatra kértem fel a Hivatalt.

A  Hivatal vizsgálata eredményeként arról tájékoztatott, hogy a gázmérő vizsgálati jegyzőkönyve és a fogyasztási adatok alapján a szabálytalan gázvételezés ténye megállapítható. Ebből következően jogosan kérhet a  jogszabály értelmében a TIGÁZ  szankcionális díjat. A szankcionális díjat az akkor hatályos 8/1966 (II.27) IKM rendelet alapján a lakásban levő fogyasztók névleges teljesítményét alapul véve állapították meg. Figyelembe vette a TIGÁZ a panaszos azon bejelentését, hogy kettő gázkonvektor rossz, és e készülékekre nem számolt fogyasztást.
A  szabálytalan gázvételezés tényéből következik, hogy a gázóra cseréjének költsége is a fogyasztót terheli.

A TIGÁZ azonban szabálytalanúl járt el, amikor a gázmérőóra felülvizsgálati jegyzőkönyv alapján, még a mérőóra hitelességének vizsgálata előtt vélelmezte a gázóra rongálását, és már 1996. május 10-én felszólította a panaszost a 33.583 Ft kártérítés megfizetésére.
Erre jogalapja, csak az 1996. június 5-én elvégzett vizsgálat után volt az idézett Kormányrendelet 14. §-a értelmében.
Figyelemmel arra, hogy erz a körülmény a konkrét ügy érdemét nem érínti, ajánlást erre nézve nem teszek, de felhívom a szolgáltató figyelmét a szabályok jövőbeli betartására.

A TIGÁZ tényleges kára megtérítését kérheti. Így ha a leszerelt gázmérő még javítható, akkor a TIGÁZ-nak vissza kell fizetnie az új gázmérő térítési díjaként kért 11.370 Ft-ból a javítási költségek után fennmaradó összeget.

A panaszosnak lehetősége volt arra, hogy kérje az Országos Mérésügyi Hivatal központi szaklaboratóriumának ellenőrző mérését.

Panaszos az esetleges bírósági eljárásban bizonyíthatja, hogy a gázóra meghibásodásáért nem felel, és vitathatja a kártérítési összeget.

A fentiek alapján alkotmányos jogokkal összefüggő visszásság hiányában vizsgálatomat lezártam.

Budapest, 1998. október 26.

Dr. Polt Péter